एक दिन में सबसे अधिक वैक्सीन देने का टूटा रिकॉर्ड, 24 घंटे में 88 लाख से ज्यादा लोगों को लगा टीका
पिछले 24 घंटों के दौरान देशभर में लगे 88.13 लाख टीकों के बाद अब देशभर में 55.47 करोड़ लोगों को वैक्सीन का टीका मिल चुका है जिनमें 43.12 करोड़ लोगों को पहला टीका लगा है और 12.35 करोड़ लोगों को दोनों टीके लग चुके हैं।
नई दिल्ली. कोरोना के खिलाफ लड़ाई में वैक्सीन को सबसे कारगर हथियार माना जा रहा है और देश में वैक्सीन के टीकाकरण का काम तेज गति से आगे बढ़ रहा है। पिछले 24 घंटों के दौरान देश में रिकॉर्ड लोगों को वैक्सीन का टीका लगाया गया है। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार सोमवार को देशभर में 88.13 लाख से ज्यादा लोगों को वैक्सीन की टीका लगाया गया है, एक दिन में कभी भी इतने ज्यादा लोगों को टीका नहीं लगा है। पिछले 24 घंटों के दौरान देशभर में लगे 88.13 लाख टीकों के बाद अब देशभर में 55.47 करोड़ लोगों को वैक्सीन का टीका मिल चुका है जिनमें 43.12 करोड़ लोगों को पहला टीका लगा है और 12.35 करोड़ लोगों को दोनों टीके लग चुके हैं। स्वास्थ्य मंत्रालय के आंकड़ों के अनुसार देशभर में अबतक उत्तर प्रदेश में सबसे ज्यादा लोगों को वैक्सीन दी गई है, उत्तर प्रदेश में 5.98 करोड़ लोगों को टीका लगाया जा चुका है, इसके बाद दूसरे नंबर पर महाराष्ट्र है जहां पर 5 करोड़ से ज्यादा लोगों को वैक्सीन दी जा चुकी है, तीसरे नंबर पर 4.07 करोड़ लोगों के साथ गुजरात, चौथे पर 3.84 करोड़ के साथ मध्य प्रदेश और पांचवें नंबर पर 3.80 करोड़ लोगों के साथ राजस्थान है।